王冕
雪中次韵答刘提举
朔风撼天云黮黮，雪花恰似杨花糁。
凭高无以辨青红，四海九州同一览。
枯肠颇怪酒力薄，劲气著人寒惨惨。
痿痹不觉手足强，争战俄惊牙齿喊。
上天下地无痕瑕，万路千岐迷坎坎。
山林随处见梅花，汀渚殊难认芦菼。
东郭先生气宇清，南征老将颜色黪。
蒙鞍谁剥猛虎皮？摘珠竞探骊龙颔。
黄河铁牛僵欲倒，取而啖之吾岂敢？且将清梦托楮生，焉用栖身重毳毯？疏狂夜起不著巾，短发正如童子髻。
开窗忽见四山入，月色烂森银菡萏。
玉台冻结花漏涩，戍鼓转更声沈沈。
此时忽想括苍翁，应是清冰生肺胆。
兴酣直上百尺楼，天上星辰必亲摹。
平女自有澄清志，要使齐民无秽埯。
杀奸除暴尽忠义，坐令豺鳄成韮醢。
夫何混杂草木中？冰团沍合衔凄潜。
不如买却金豪曹，且置蒲萄千百坎。
君歌我和纵高情，痛扫华腴归古淡。
无知笑杀楚三闾，安用离骚寄悲感？